DA Den Europæiske Unions Tidende C 104/21

Meddelelse om indledning af en beskyttelsesundersøgelse vedrørende importen af visse tekstilvarer med oprindelse i Folkerepublikken Kina

(2005/C 104/07)

Kommissionen har indsamlet oplysninger om tendensen i importen af visse tekstilvarer med oprindelse i Folkerepublikken Kina (i det følgende benævnt »Kina«), som synes at antyde, at det bør undersøges, om de særlige beskyttelsesbestemmelser for tekstilvarer med oprindelse i Kina bør bringes i anvendelse i henhold til artikel 10a i Rådets forordning (EØF) nr. 3030/93 (1).

1. Oplysninger indsamlet af Kommissionen

De importoplysninger, som Kommissionen har indsamlet via ordningen med tilsyn i henhold til Rådets forordning (EF) nr. 2200/2004 (2), viser, at importen af varekategorierne i bilaget til denne meddelelse kan udgøre en trussel mod en velordnet udvikling af handelen. Importen af de pågældende varekategorier har navnlig klart overskredet de vejledende tærskler i meddelelsen om anvendelse af artikel 10a i Rådets forordning (EØF) nr. 3030/93 (3) i første kvartal 2005.

2. Varer

De pågældende varer er visse tekstilvarekategorier, der er opført i bilaget til denne meddelelse.

3. Tendenser i importen af varer med oprindelse i Kina

Følgende importstigninger er registreret i første kvartal 2005 i forhold til samme periode i 2004:

— Varekategori 4: 164 %

— Varekategori 5: 534 %

— Varekategori 6: 413 %

— Varekategori 7: 186 %

— Varekategori 12: 183 %

— Varekategori 15: 139 %

— Varekategori 31: 63 %

— Varekategori 115: 51 %

— Varekategori 117: 257 %

4. Procedure

Kommissionen har konkluderet, at der foreligger tilstrækkeligt bevis til at berettige indledningen af en undersøgelse vedrørende de pågældende varekategorier. Kommissionen har derfor besluttet at iværksætte en undersøgelse for at bestemme, om det er berettiget at anvende de specifikke beskyttelsesforanstaltninger vedrørende tekstilvarer for disse varekategorier.

4.1. Skriftlige redegørelser, besvarelser af spørgeskemaer og korrespondance

Alle interesserede parter opfordres til at tilkendegive deres synspunkter skriftligt og afgive oplysninger. Interesserede parter, som ønsker at gøre dette, skal indgive deres synspunkter og oplysninger inden for en frist på 21 kalenderdage fra datoen for offentliggørelsen af denne meddelelse i Den Europæiske Unions Tidende, hvis der skal tages hensyn til disse synspunkter og oplysninger i forbindelse med undersøgelsen.

Kommissionen vil endvidere anmode om oplysninger fra sammenslutninger i Fællesskabet af producenter af de varekategorier, der er opført i bilaget til denne meddelelse. Kommissionen vil også anmode fællesskabsproducenter af varer i de pågældende kategorier om oplysninger. På grund af fristen for afslutning af undersøgelsen og erhvervsgrenens opsplitning vil de pågældende producenter blive valgt på grundlag af oplysninger, der er til rådighed hos bl.a. de relevante producentsammenslutninger i Fællesskabet. Interesserede parter i tredjelande eller i Fællesskabet kan blive opfordret til at indgive oplysninger om følgevirkningerne af ændringer i eksporten til Fællesskabet for deres egne industrier eller kan på anden måde indgive sådanne oplysninger direkte. På samme måde opfordres forbrugersammenslutninger og distributører i Fællesskabet til at tilkendegive deres synspunkter og forelægge relevant dokumentation.

De ønskede oplysninger bør være Kommissionen i hænde inden for den nævnte frist på 21 kalenderdage. Alle relevante oplysninger meddeles Kommissionen. Alle redegørelser og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den pågældende parts navn, adresse, e-mail-adresse, telefon-, fax- og/eller telexnummer. Alle skriftlige redegørelser, herunder også de oplysninger, der anmodes om i denne meddelelse, besvarelser af spørgeskemaer og korrespondance, som interesserede parter indgiver som fortroligt materiale, mærkes »Limited« og ledsages af en ikke-fortrolig udgave, som mærkes »For inspection by interested parties«.

Kommissionens adresse:

Europa-Kommissionen Generaldirektoratet for Handel Direktorat B J-79 5/16 B-1049 Bruxelles Fax: (32-2) 295 65 05

4.2. Høringer

Kommissionen kan høre interesserede parter. Alle interesserede parter kan anmode om at blive hørt mundtligt af Kommissionen. Kommissionen vil høre alle interesserede parter, som inden for en frist på 21 dage fra datoen for offentliggørelsen af denne meddelelse i Den Europæiske Unions Tidende indgiver en skriftlig anmodning, hvoraf det fremgår, at det faktisk er sandsynligt, at de vil blive berørt af resultatet af undersøgelsen, og at der er særlige grunde til, at de bør høres mundtligt.

5. Kontrol af oplysninger

Interesserede parter, som har fremført deres synspunkter eller indgivet oplysninger, kan efter skriftlig anmodning få mulighed for at kontrollere alle oplysninger, som Kommissionen har fået stillet til rådighed i forbindelse med undersøgelsen, bortset fra interne dokumenter, der er udarbejdet af Fællesskabets eller medlemsstaternes myndigheder, hvis de pågældende oplysninger er relevante for fremlæggelsen af deres sag og ikke er fortrolige, og hvis de er blevet anvendt af Kommissionen i forbindelse med undersøgelsen. Interesserede parter, som har givet sig til kende, kan meddele Kommissionen deres synspunkter angående de pågældende oplysninger, og der kan tages hensyn til disse synspunkter i tilfælde, hvor de er tilstrækkeligt dokumenteret.

6. Tidsplan for undersøgelsen

Undersøgelsen skal gennemføres senest 60 dage efter datoen for offentliggørelsen af denne meddelelse i Den Europæiske Unions Tidende. Under særlige omstændigheder kan fristen forlænges med 10 arbejdsdage. Hvis Kommissionen ved afslutningen af undersøgelsen konkluderer, at betingelserne for at indføre specifikke beskyttelsesforanstaltninger vedrørende de pågældende tekstilvarer er opfyldt, skal den høre Tekstiludvalget og i overensstemmelse med artikel 17 i forordning (EF) nr. 3030/93 navnlig beslutte, om der formelt skal indgives anmodning om konsultationer med Kina i henhold til artikel 10a, stk. 1, litra a), i Rådets forordning (EØF) nr. 3030/93. Kommissionen offentliggør beslutningen og begrundelsen herfor i Den Europæiske Unions Tidende.

(1) EFT L 275 af 8.11.1993, s. 1. Forordning senest ændret ved Rådets forordning (EF) nr. 2200/2004 (EUT L 374 af 22.12.2004, s. 1).

(2) EUT L 374 af 22.12.2004, s. 1.

(3) Endnu ikke offentliggjort i Den Europæiske Unions Tidende.